የአንድነት ፓርቲ እያመሰው ያለው የቡድን እና ዝምድና ፓለቲካ መሆኑን ኢንጅነር ግዛቸው አስገነዘቡ
አንድነት ፓርቲን እያመሰው ያለው የቡድን እና ዝምድና ፓለቲካ በመሆኑ የፓርቲው አባላት ልዩነትን በዲመራሲያዊ መንገድ መፍታት እንደሚገባቸው ኢንጅነር  ግዛቸው ሽፈራው አስገነዘቡ  ።የቀድሞው ፕሬዝዳንት ኢንጅነር ግዛቸው ሽፈራው በሴራ ፓለቲካ ህልውናው አደጋ ውስጥ የወደቀውን የአንድነት ፓርቲ ሊያድኑ የሚችሉት ህጋዊ አባላቱ  መሆናቸውን አመልክተዋል ።የቀድሞው የአንደነት ለዴሞክራሲ እና ለፍትህ ፓርቲ ዋና እና ተቀዳሚ ፕሬዝዳንቶች የፓርቲው አባላት የቡድን ፓለቲካ የወለደውን የአንድነት መከፋፈል በጋራ ጉባኤ እንዲፈቱት አሳስበዋል  ። አባላቱ በሰከነ መንፈስ ችግራቸውን በመፍታት የፓርቲውን ህልውና እንዲታደጉትም ጨምረው  ጠይቀዋል።የፓርቲው ተቀዳሚ ምክትል ፕሬዝዳንት የነበሩት ኢንጀነር ዘለቀ ረዲ በበኩላቸው የፓርቲው አባላት በሁለቱም ጎራ በቆሙት ህገወጥ አመራሮች ላይ ጫና በመፍጠር ወደ ውይይት መድረኩ እንዲያመጧቸው  ጥሪ አቅርበዋል ።የፓርቲው የ2000 እና የ2004ውስጠ ደንብ ለአንድ ወር ፓርቲው በምክትል ተቀዳሚ ፕሬዝዳንቱ ይመራ እንደሚልም በመጥቀስም ፤በወቅቱ ወንበሩ ላይ እንዲቀመጡ ደንቡ ይፈቅድላቸው የነበረው እንዳልሆነ ተቀዳሚ ምክትል ፕሬዝዳንቱ ኢንጅነር ዘለቀ ረዲ አንስተዋል ።ከአንድነት ፓርቲ የስልጣን ወንበር ጀርባ ያለውን ሹክቻም ፕሬዝዳንቱን አስለቅቆ ቀጠለ ያሉት ኢንጅነር ዘለቀ፤ የእሳቸውም በምክትል ተቀዳሚ ፕሬዝዳንትነት መዝለቅ በደባ ተገዝግዞ እንዳጋደለ ተናግረዋል።በፓርቲው ውስጥ ያለው ሴራና ሽኩቻ እጅግ ስላሳዘነኝም ስልጣኔን በይፋ ልለቅ ችያለሁ ነው ያሉት ኢንጂነር ዘለቀ።ኢንጅነር ግዛቸው በፕሬዝዳንትነት ዘመኔ ለፓርቲው ድጋፍ ከውጭ ሀገራት የሚመጣው ገንዘብ በግለሰብ የሂሳብ ቁጥር መሆኑ ቀርቶ በፓርቲው የባንክ ደብተር ይሁን ማለታቸውንም አውስተዋል።የቀድሞቹ አመራሮች የተጎነጎነው ሴራ ከእኛ አልፎ ፓርቲውን ጠልፎ እንዳይጥለው ስንል ቀዳሚውን እና ተከታዩን የፓርቲውን የስልጣን እርከን ትተን ወጣን የሚሉት ኢንጅነሮቹ የዲያስፖራው ህገወጥ የሆነ አካሄድ አንድነትን ማፍረሱን ይናገራሉ ።በአንድነት ቤት የተፈጠረው የአመራር ክፍፍል ካለበት ሳይንቀሳቀስ፤ የኢትዮያ ብሄራዊ ምርጫ ቦርድ ስለ መስማማት ብሎ ከሰጠው የሁለት ሳምንት ጊዜ አንድኛው ዛሬ ተጠናቋል ።አንድነት ለዴሞክራሲ እና ለፍትህ ፓርቲ ህጋዊ አመራር የማግኘቱ ጉዳይ ፓርቲው እጩዎቹን አስመዝግቦ ወደ ምርጫ  የመመለሱ እውነት፤ በሁለቱ ቡድን አመራሮች ልዩነትን በሰለጠነ መንገድ የመፍታት ጥበብ እና የቀረውን አንድ ሳምንት በመጠቀም  እንደሚወሰን ፋና ብሮድካስቲንገ ኮርፖሬት ዘግቧል ።